Na temelju članka 55. Statuta Koprivničko-križevačke županije („Službeni glasnik Koprivničko-križevačke županije“ broj 7/13., 14/13., 9/15., 11/15. – pročišćeni tekst, 2/18. i 3/18. – pročišćeni tekst, 4/20., 25/20., 3/21. i 4/21 – pročišćeni tekst), članka 3. Proračuna Koprivničko-križevačke županije za 2022. godinu i projekcije za 2023. i 2024. godinu („Službeni glasnik Koprivničko-križevačke županije“ broj 25/21.), članka 9. Odluke o izvršavanju Proračuna Koprivničko-križevačke županije za 2022. godinu („Službeni glasnik Koprivničko-križevačke županije“ broj 25/21.) i točke IV. Programa 1006 Konkurentno gospodarstvo, Tekući projekt T 100093 Potpore male vrijednosti po direktivi 1407, KLASA:400-06/21-01/16, URBROJ:2137/1-04/08-21-2 od 22. studenoga 2021. godine, Župan Koprivničko-križevačke županije raspisuje

**J A V N I P O Z I V**

**ZA TEKUĆI PROJEKT T 100093**

**POTPORE MALE VRIJEDNOSTI PO DIREKTIVI 1407**

 **I.**

Pozivaju se zainteresirani gospodarski subjekti do 50 zaposlenih (trgovačka društva, obrtnici, fizičke osobe koje samostalno obavljaju djelatnost, obiteljska poljoprivredna gospodarstva u sustavu PDV-a, zadruge i ustanove) s područja Koprivničko-križevačke županija (Županija), koji su zadržali isti nivo zaposlenosti ili ga povećali, da sukladno tekućem projektu T 100093 Potpore male vrijednosti po direktivi 1407 (tekući projekt) dostave svoje zahtjeve.

Za provođenje tekućeg projekta osigurana su sredstva u Proračunu Županije za 2022. godinu u iznosu 400.000,00 kn

**II.**

Županija subvencionira 30% ulaganja u materijalnu imovinu odnosno ulaganja u:

* kupnju poslovnog prostora,
* unutrašnje uređenje poslovnog prostora (unutrašnji građevinski radovi, instalacijski radovi, unutrašnje uređenje prostora, materijal za unutrašnje uređenje),
* kupnju strojeva, alata i opreme,
* kupnju vozila koja služe za obavljanje vlastite djelatnosti, izuzev osobnih automobila,
* kupnju radnih strojeva (viljuškari, bageri, dizalice),
* kupnja informatičke opreme i poslovnog softvera,
* kupnja uredskog i radnog namještaja,

učinjena nakon 01. siječnja 2022. godine, maksimalno 50.000,00 kn po korisniku.

Porez na dodanu vrijednost te najam opreme i vozila nisu prihvatljivi troškovi.

**III.**

Zahtjev ne mogu podnijeti gospodarski subjekti:

* koji su u razdoblju o tri prethodne fiskalne godine primili potpore u ukupnom iznosu većem od 200.000,00 EUR-a,
* nad kojima je otvoren stečajni postupak, postupak predstečajne nagodbe ili postupak likvidacije,
* u čijem se većinskom vlasništvu nalaze druge pravne osobe nad kojima je otvoren stečajni postupak, postupak predstačajne nagodbe ili postupa likvidacije,
* nad čijim je pojedinačnim vlasnicima otvoren stečajni postupak, postupak predstečajne nagodbe ili postupak likvidacije,
* čiji pojedinačni vlasnici imaju u većinskom vlasništvu druge pravne osobe nad kojima je otvoren stečajni postupak, postupak predstečajne nagodbe ili postupak likvidacije,
* koji su razvrstani u sljedeće skupine djelatnosti prema NKD-u 2007:
* poslovanje nekretninama (NKD oznaka 68),
* kockanje i klađenje (NKD oznaka 92),
* financijske djelatnosti i djelatnosti osiguranja (NKD oznake: 64, 65 i 66),
* trgovanje ili proizvodnje robe vojne namjene, obrambenih proizvoda i nevojnih ubojitih sredstava,
* trgovine na veliko i malo (NKD oznake: 45, 46 i 47),
* kopneni prijevoz i cjevovodni transport (NKD oznake: 49, 50, 51),
* djelatnosti povezane s proizvodnjom, preradom i stavljanjem na tržište duhana i duhanskih proizvoda
* u sektoru ribarstva i akvakulture kako je obuhvaćeno Uredbom (EU) br. 1379/2013.,
* u sektoru primarne proizvodnje poljoprivrednih proizvoda,
* pripreme i usluživanja hrane i pića (NKD 56.29 i 56.30),
* iznajmljivanje i davanje u zakup (leasing) motornih vozila (NKD oznake: 77.1),
* ili ako je potpora namijenjena uspostavi i funkcioniranju distribucijske mreže u drugim državama članicama i trećim zemljama ili je povezana s drugim tekućim troškovima povezanim s izvoznom djelatnošću.

**IV.**

Prilikom podnošenja zahtjeva potrebno je priložiti slijedeću dokumentaciju:

1. zahtjev - potpore male vrijednosti po direktivi 1407 (obrazac T 100093/22),
2. Izvoda iz sudskog registra / Obrtnicu / Rješenje o upisu u Upisnik poljoprivrednih gospodarstava / Rješenja ili uvjerenja ili dozvole ministarstva. Upravni odjel za gospodarstvo, komunalne djelatnosti i poljoprivredu (Upravni odjel) će po službenoj dužnosti također izvršiti uvod u Internet aplikaciju fininfo.hr,
3. JOPPD obrasce za prosinac 2020. i 2021. godine te za mjesec koji prethodi mjesecu u kojem podnose zahtjev,
4. ukoliko je vlasnik obrta jedini zaposlenik obrta treba dostaviti potvrdu iz e-radne knjižice o prijavi na mirovinsko osiguranje,
5. potvrdu da imaju podmirene obveze prema Županiji kao i njegovi partnerski povezani gospodarski subjekti što po službenoj dužnosti pribavlja Upravni odjel,
6. imaju podmirene obveze poreza i doprinosa na i iz plaće što dokazuju Potvrdom Porezne uprave o stanju nepodmirenih obveza po osnovi javnih davanja o kojima službenu evidenciju vodi Porezna uprava / Potvrdom Porezne uprave o obročnoj otplati poreznog duga, ne starijom od 30 dana od dana podnošenja zahtjeva,
7. računi i ugovori izdani nakon 01. siječnja 2022. godine za ulaganja iz točke II. ovog javnog poziva,
8. dokaz o izvršenom plaćanju (izvod iz žiro-računa),
9. Izjava o korištenim potporama male vrijednosti za gospodarski subjekt koji podnosi zahtjev i njemu povezanim osobama. Upravni odjel će po službenoj dužnosti također izvršiti uvid u Internet aplikaciju registra državnih potpora i potpora male vrijednosti.

**V.**

Zahtjev upotpunjen dokumentacijom navedenom u točki IV. ovog Javnog poziva, podnosi se do 30. lipnja 2022. godine odnosno do iskorištenja sredstava na adresu:

Koprivničko-križevačka županija

Upravni odjel za gospodarstvo, komunalne djelatnosti i poljoprivredu

Antuna Nemčića 5

48000 Koprivnica

ili na e-mail:pisarnica@kckzz.hr ili jasna.sabolic@kckzz.hr.

**Nepotpuni zahtjevi neće se razmatrati**.

**VI.**

Redoslijed prijava utvrđuje se:

1. prema vremenu njihovog zaprimanja,
2. administrativnom provjerom kompletiranosti zahtjeva uz mogućnost nadopune u roku 5 dana od dana obavijesti upućene podnosiocu zahtjeva o nedostatnoj dokumentaciji,
3. obrada pristiglih zahtjeva na mjesečnoj razini te izrada Zaključka o isplati subvencije (u daljnjem tekstu: Zaključak) i to do 10.-tog u mjesecu za prethodni mjesec u razdoblju trajanja ovog Javnog poziva,
4. ukoliko je ukupni iznos sredstava koji se može odobriti temeljem kompletiranih prijava koje zadovoljavaju uvjete navedene u točki II. ovog Pravilnika, prednost imaju prijave podnosioca čija poslovna aktivnost pokriva područje prerađivačke industrije odnosno odjeljke 10 – 33 prema NKD-u 2007..

**VII.**

Župan donosi Zaključak o isplati subvencije sukladno Pravilniku o uvjetima, kriterijima i načinu dodjele subvencija u okviru T 100093 potpore male vrijednosti po direktivi 1407, KLASA:302-01/22-01/2, URBROJ:2137-04/08-22-1 od 03. ožujka 2022 godine, temeljem kojeg će Upravni odjel za financije, proračun i javnu nabavu izvršiti isplatu gospodarskom subjektu.

**VIII.**

Sukladno Uredbi komisije (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore i Uredbi komisije (EU) 2020/972 od 02. srpnja 2020. o izmjeni Uredbe (EU) br. 1407/2013 u pogledu njezina produljenja i o izmjeni Uredbe (EU) br. 651/2014 u pogledu njezina produljenja i odgovarajućih prilagodbi te Zakona o državnim potporama („Narodne novine“ broj 47/14. i 69/17.), podnosiocu zahtjeva će se izdati Potvrda o dodijeljenoj potpori male vrijednosti te će vrijednost iste biti unesena u Internet aplikaciju registra državnih potpora i potpora male vrijednosti.

**IX.**

Ovaj Javni poziv objavljuje se na Internet stranici Koprivničko-križevačke županije [www.kckzz.hr](http://www.kckzz.hr)/ i obavijest o Javnom pozivu u tjednom listu Podravski list.

Sve informacije se mogu dobiti u Upravnom odjelu za gospodarstvo, komunalne djelatnosti i poljoprivredu, na telefon 658-235 ili na e-mail: jasna.sabolic@kckzz.hr.

**ŽUPAN**

**KOPRIVNIČKO-KRIŽEVAČKE ŽUPANIJE**

KLASA:302-01/22-01/2

URBOJ:2137-04/08-22-2

Koprivnica, 15. ožujak 2022.

 **Ž U P A N :**

 **Darko Koren, ing. građ., v.r.**